Jann Sjursen (KRF), 1998-12-10:
Mon ikke vi trods alt kan blive enige om i Folketinget, at der skal sættes ind imod grov vold og kriminalitet i det hele taget, også uanset hvad statistikkerne måtte fortælle os?
Og statistikken har jo været en central del af debatten i dag og er blevet brugt af forskellige ordførere.
Jeg skal ikke forsøge at bruge statistikken til min fordel her i dag - eller til min bagdel - men blot sige, at uanset hvor mange voldsofre vi kan føre statistik over eller ej, er et hvilket som helst voldsoffer ét voldsoffer for meget.
Det synes jeg er vigtigt at fastslå og så i øvrigt at stille spørgsmålet: Hvad kan vi så gøre ved det?
Fra Kristeligt Folkepartis side er der tre hovedelementer i sammenhæng med, hvad vi kan gøre for at mindske voldskriminaliteten: Det er for det første en forebyggende indsats, det er for det andet, at vi også sanktionerer i de tilfælde af voldskriminalitet, som vi oplever, og det er for det tredje at tage et ansvar i forhold til voldsofrene.
Når det gælder den forebyggende indsats, vil vi gerne pege på det ansvar, som forældrene har i forhold til deres børn og unge, og også det ansvar, som vi i det hele taget har for hinanden, og som altså også er med til at påvirke den adfærd, vi har.
Vi synes i særlig grad, det er vigtigt at gå ind med en langt tidligere forebyggende indsats end det, der måske har været udgangspunktet for de fleste ordførere her i debatten.
Vi synes, det er vigtigt at lægge indsatsen i forhold til det, der sker i skolerne, og specielt det, der sker med udgangspunkt i det såkaldte SSP-samarbejde, som vi ser som en krumtap i hele den forebyggende indsats.
Der er taget initiativer på dette område, som ministeren også har været inde på, i forbindelse med voldssekretariatet, hvor man i øjeblikket er i gang med at stimulere kommuner, hvor man ikke har det i forvejen, til at oprette SSP-udvalg, og det er bestemt et arbejde, som vi fra Kristeligt Folkepartis side synes er værdifuldt, men også det skal jo på et tidspunkt evalueres, og vi skal komme videre. Det andet element, som jeg nævnte, var sanktionerne, hvor en del ordførere her i dag har lagt vægt på strengere straffe i forhold til de grovere former for voldskriminalitet.
Det vil vi godt være med til at diskutere fra Kristeligt Folkepartis side.
Vi synes, det kan være værd at overveje, men vil dog også sige, at der rent faktisk er sket noget på det område for ganske nylig.
Skal vi fortsætte med den diskussion i lyset af at sikre
en vis retsbevidsthed i befolkningen og også for at sikre, at straf kan have en præventiv effekt, og at der synes at være de rette proportioner mellem de forskellige strafferammer, synes vi altså, det er vigtigt at se på disse ting i en samlet omgang, om jeg så må sige, i forbindelse med at lade straffelovrådet komme med sådanne vurderinger.
Lad mig i den sammenhæng nævne, at vi for nylig diskuterede et beslutningsforslag fra bl.a. Kristeligt Folkeparti - der er også fremsat beslutningsforslag af Dansk Folkeparti, Venstre og De Konservative på det område - om børnepornografi, hvor det højeste bud på skærpet straf var 6 års fængsel til dem, der var med til at distribuere børnepornografi, og hvor jeg i den forbindelse med nogen ret hævdede, at så kolliderede det med virkeligheden, f.eks. hvad angår straf i forbindelse med voldtægt, og derfor synes jeg altså, man skal se på de ting i en sammenhæng.
Det sidste punkt er voldsofrene, hvor vi synes, der er udmærkede initiativer i gang på baggrund af voldspakken, men hvor der også kan ske mere.
Det kan være elementer i en helhedsorienteret indsats, som altså fører frem til, at vi fra Kristeligt Folkepartis side må sige, at vi ikke kan støtte nogen af de forslag til vedtagelse, der er fremsat af forskellige partier, fordi vi ikke synes, de har en vis helhed over sig.
Derfor vil vi nu fremsætte vores eget forslag til vedtagelse, og det lyder som følger: Forslag til vedtagelse
»Idet Folketinget med tilfredshed konstaterer, at regeringen har fremlagt et forslag til en flerårig aftale for kriminalforsorgen, opfordrer Folketinget regeringen til, at - lade straffelovrådet give en samlet vurdering af strafferammerne og eventuelt på baggrund heraf komme med indstillinger til ændringer i straffeloven, - fremkomme med forslag i næste folketingsår til, hvorledes det forebyggende SSP-samarbejde kan forstærkes lokalt og desuden udvikles gennem en koordineret tværministeriel indsats i forlængelse af erfaringerne fra voldssekretariatet, - fortsætte indsatsen over for voldsofre og i næste folketingsår fremkomme med en redegørelse herom.«